ПРОТОКОЛ № 41
от заседание на Комисия по правни въпроси 
на Висшия съдебен съвет, проведено на 21 октомври 2013 г.

Днес, 21 октомври 2013 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси на ВСС в състав:

     	     ПРЕДСЕДАТЕЛ:     	ЮЛИАНА КОЛЕВА											
ЧЛЕНОВЕ:		СВЕТЛА ПЕТКОВА 
						ЮЛИЯ КОВАЧЕВА - отсъства
						КАРОЛИНА НЕДЕЛЧЕВА 
						НЕЗАБРАВКА СТОЕВА
														
На заседанието присъстваха експертните сътрудници на комисията: Саша Харитонова –  директор дирекция “Правна” и Мартин Величков – старши експерт-юрисконсулт.

По внесените допълнителни точки и на основание последвалите разисквания по дневния ред

КОМИСИЯТА ПО ПРАВНИ ВЪПРОСИ
Р Е Ш И:

Включва в дневния ред следните допълнителни точки:
- Предложение от Комисията по предотвратяване и установяване на конфликт на интереси и взаимодействие с ИВСС относно проект на решение в изпълнение на решение на ВСС по протокол № 36/19.09.2013 г., т. 25, допълнителна, във връзка с публикуване на декларации по чл. 12 от ЗПУКИ на интернет-страницата на ВСС.
- Протокол от среща в Националната агенция за приходите относно правната квалификация на съдебните разноски и начините на събирането им, проведена на 16.10.2013 г., на която е участвала г-жа Каролина Неделчева – член на ВСС.

Д Н Е В Е Н   Р Е Д:

1. ОТНОСНО: Проект на Закон за изменение и допълнение на Административнопроцесуалния кодекс, за становище. 

КОМИСИЯТА ПО ПРАВНИ ВЪПРОСИ
Р Е Ш И:

1.1. Проектът на Закон за изменение и допълнение на Административнопроцесуалния кодекс вече е разгледан на заседание на Комисията, проведено на 14.10.2013 г. и след обсъждане е внесен в пленарно заседание на ВСС.
С решение по протокол № 40/17.10.2013 г. Становището е изпратено на г-жа Даниела Бобева – заместник министър-председател по икономическото развитие.

2. ОТНОСНО: Писмо-покана от председателя на Комисията по правни въпроси на 42-то Народно събрание във връзка с обсъждане на ЗИД на АПК на 16.10.2013 г. от 16.00 ч.

КОМИСИЯТА ПО ПРАВНИ ВЪПРОСИ
Р Е Ш И:

2.1. ИЗРАЗЯВА ПОЛОЖИТЕЛНО СТАНОВИЩЕ по законопроекта за изменение на Административнопроцесуалния кодекс, внесен от Христо Бисеров и група народни представители.
Мотиви: Разтоварването на Административен съд – София-град е въпрос, който стои на вниманието и на Висшия съдебен съвет и смятаме, че така предложената промяна на подсъдността ще изпълни едновременно две положителни цели – доближаване на административното правораздаване до гражданите и юридическите лица и разтоварване на Административен съд – София-град от прекомерното струпване на дела в този съд.
2.2. Решението по т. 2 да се изпрати на Комисията по правни въпроси на 42-то Народно събрание, по компетентност.

3. ОТНОСНО: Писмо от зам. председателя на Административен съд гр. Благоевград относно решение № 1150/25.07.2012 г., постановено по адм. дело № 929/2011 г.

КОМИСИЯТА ПО ПРАВНИ ВЪПРОСИ
Р Е Ш И:

3.1. Приема за сведение писмото от зам. председателя на Административен съд гр. Благоевград относно решение № 1150/25.07.2012 г., постановено по адм. дело № 929/2011 г.

4. ОТНОСНО: Препоръки за Полина Богданова-Кучева – съдия в Административен съд гр. Плевен във връзка с участието й в конкурс за административен ръководител на Административен съд гр. Плевен.

КОМИСИЯТА ПО ПРАВНИ ВЪПРОСИ
Р Е Ш И:

4.1. Препоръките, които отговарят на изискванията на чл. 7 и чл. 8 от Правилата за избор на административни ръководители на органите на съдебната власт да се публикуват на интернет-страницата на ВСС.

5. ОТНОСНО: Писмо от Министерство на правосъдието за предложения за изменения и допълнения на Закона за съдебната власт.

КОМИСИЯТА ПО ПРАВНИ ВЪПРОСИ
Р Е Ш И:

5.1. Предложенията, които постъпят от членовете на ВСС по ЗИД на ЗСВ, следва да се обобщят и докладват на заседание на Комисията на 28.10.2013 г.
5.2. Точката да бъде включена в дневен ред за заседанието на Висшия съдебен съвет на 31.10.2013 г. за приемане на окончателно становище.

6. ОТНОСНО: Извлечение от протокол № 40/16.10.2013 г. на Комисия „Бюджет и финанси” относно искова молба от Димитър Нинов за изплащане на еднократно парично обезщетение на основание чл. 225, ал. 1 от ЗСВ.

КОМИСИЯТА ПО ПРАВНИ ВЪПРОСИ
Р Е Ш И:

6.1. „Исковата молба” от Димитър Нинов до ВСС за изплащане на еднократно парично обезщетение, на основание чл. 225, ал. 1 от ЗСВ има характер на покана за заплащане на обезщетението. Претенцията му е погасена по давност, тъй като от освобождаването му до настоящия момент е изтекъл 5-годишният давностен срок.
6.2. Решението по т. 6 да се предостави на Комисия „Бюджет и финанси”, по компетентност.

7. ОТНОСНО: Извлечение от протокол № 40/16.10.2013 г. на Комисия „Бюджет и финанси” относно писмо от Върховния касационен съд за уточнение на месечно трудово възнаграждение на съдия Мара Димитрова Христова-Христанова, и.ф. председател на Апелативен съд гр. Варна.

КОМИСИЯТА ПО ПРАВНИ ВЪПРОСИ
Р Е Ш И:

7.1. Умолява Комисия „Бюджет и финанси”, чрез нейния председател да преустанови практиката за изпращане на еднотипни казуси за разглеждане от КПВ, тъй като същата многократно е давала становища независимо, че това е извън правомощията й по чл. 26 от Правилника за организация на дейността на Висшия съдебен съвет и неговата администрация.
7.2. Решението да се изпрати на Комисия „Бюджет и финанси”.

8. ОТНОСНО: Извлечение от протокол № 40/16.10.2013 г. на Комисия „Бюджет и финанси” относно информация от органите на съдебната власт за средствата, които ще са необходими по бюджетните им сметки, във връзка с проекта на Закон за изменение и допълнение на НПК за транспониране на Директива 2010/64/ЕС относно правото на устен и писмен превод в наказателното производство.

КОМИСИЯТА ПО ПРАВНИ ВЪПРОСИ
Р Е Ш И:

8.1 Приема за сведение извлечението от протокол № 40/16.10.2013 г. на Комисия „Бюджет и финанси” относно информация от органите на съдебната власт за средствата, които ще са необходими по бюджетните им сметки, във връзка с проекта на Закон за изменение и допълнение на НПК за транспониране на Директива 2010/64/ЕС относно правото на устен и писмен превод в наказателното производство.

9. ОТНОСНО: Проект за Закон за изменение и допълнение на Закона за защита на лица, застрашени във връзка с наказателно производство. /отложено от 14.10.2013 г./.

КОМИСИЯТА ПО ПРАВНИ ВЪПРОСИ
Р Е Ш И:

9.1. Предлага на ВСС да изрази следното становище по проекта на Закон за изменение и допълнение на Закона за защита на лица, застрашени във връзка с наказателно производство:
1. За защита на лица, застрашени във връзка с наказателно производство, има приложение спрямо участници в наказателния процес, но не и спрямо магистрати, поради което целите и съдържанието му коренно се отличават от целите и съдържанието на охранителните мерки спрямо магистрати. В този смисъл охраната на застрашени магистрати по повод тяхната пряка служебна дейност би следвало да намери регламентация в съответното място в ЗСВ /например в Глава 9 – „Права и задължения”/. Това е така и защото охраната се разпростира върху всички магистрати и техните семейства, а не само върху тези, които са ангажирани с наказателен процес.
2. В продължение на забележката по т. 1 е констатацията, че новата материя за охрана на магистрати следва да се уреди в ЗСВ в по-точен и детайлизиран вариант, като се решат и следните положения:
2.1. Удачно ли е да се придава охраната на магистрати, в т.ч. на съдии, на прокуратурата, която е страна в съдебния процес? Не накърнява ли такава форма на охрана равенството на страните в процеса. Не би ли могла да се развие форма на зависимост на един орган на съдебната власт от друг?
2.2. Допустимо ли е поставяне под охрана на магистрат без неговото изрично предварително съгласие?
2.3. Защо искането за охрана трябва да изхожда от административния ръководител на магистрата, от МВР, от ДАНС, но не и от самия него?
3. Създаването на звеното за съдебна охрана към Министерство на правосъдието и поддържането му извън съдебната система е практически израз на принципа органите на съдебната власт да не се занимават с несвойствени функции извън правораздаването, респективно извън функциите на Прокуратурата на Република България. Ако анализът на досегашната работа на МП по ЗЗЛВНП е незадоволителен, би било по-полезно да се вземат мерки за подобряването й, отколкото да се прехвърля тази функция на орган на съдебната власт.
4. Висшият съдебен съвет възразява срещу вмененото му задължение с § 30 на ЗИД на Закон за изменение и допълнение на Закона за защита на лица, застрашени във връзка с наказателно производство да приема Правила за оценка на заплахата и нивото на риска за застрашени съдии, прокурори и следователи, тъй като той е извън правомощията му по ЗСВ /в случай, че законопроектът се приеме в този му вид/.
5. Висшият съдебен съвет изразява несъгласие с констатацията, че приемането на ЗИД няма да доведе до пряко или косвено въздействие върху държавния бюджет, тъй като не само дейността, но и звеното осъществяващо дейността  по Закона подлежи на прехвърляне от изпълнителната в съдебната власт.
В тази връзка Висшият съдебен съвет предлага проектът да бъде придружен с финансова обосновка.
9.2. Точката да бъде включена като допълнителна в дневния ред за заседанието на ВСС на 24.10.2013 г.

ДОПЪЛНИТЕЛНИ ТОЧКИ:

10. ОТНОСНО: Предложение от Комисията по предотвратяване и установяване на конфликт на интереси и взаимодействие с ИВСС относно проект на решение в изпълнение на решение на ВСС по протокол № 36/19.09.2013 г., т. 25, допълнителна, във връзка с публикуване на декларации по чл. 12 от ЗПУКИ на интернет-страницата на ВСС.

КОМИСИЯТА ПО ПРАВНИ ВЪПРОСИ
Р Е Ш И:

10.1. Съгласува предложението на Комисията по предотвратяване и установяване на конфликт на интереси и взаимодействие с ИВСС относно проект на решение в изпълнение на решение на ВСС по протокол № 36/19.09.2013 г., т. 25, допълнителна, във връзка с публикуване на декларации по чл. 12 от ЗПУКИ на интернет-страницата на ВСС.

11. ОТНОСНО: Протокол от среща в Националната агенция за приходите относно правната квалификация на съдебните разноски и начините на събирането им, проведена на 16.10.2013 г.

Г-жа Каролина Неделчева запозна членовете на КПВ с резултата от участието й в проведеното заседание на междуведомствената работна група с представители на ВСС, НАП, Кабинета на вицепремиера по икономическото развитие, Министерство на финансите и Министерство на правосъдието относно правната квалификация на съдебните разноски и начините за събирането им. 
Работната група е взела следните решения:
1. Да се анализират в детайли процесите по принудително изпълнение по реда на ГПК и на ДОПК /на експертно ниво/, като се посочат плюсовете и минусите на двата варианта.
2. Да се извърши оценка на процесите „на терен” – работна група на експертно ниво да посети определен съд /посочен от ВСС/ в страната и да определи обема на вземанията, разходите и информацията, която съпътства процеса.
При извършването на тази оценка и в двата варианта да се прецени тежестта на различните фактори:допълнителни суми в бюджета на съдилищата за администриране на вземанията или неизпълнение на приходната им част поради несъбрани вземания.
Задачата на работната група е да се направи оценка и сравнение на процесите и без забавяне във времето да се пристъпи към конкретни действия за разрешаването на проблема по законодателен път.

КОМИСИЯТА ПО ПРАВНИ ВЪПРОСИ
Р Е Ш И:

11.1. Приема доклада на г-жа Каролина Неделчева за резултата от проведената среща на междуведомствената работна група с НАП и МП относно правната квалификация на съдебните разноски и начините на събирането им в органите на съдебната власт.
11.2. Във връзка с решението на междуведомствената работна група за извършване на оценка на процесите и обема на вземанията, разходите и информацията, която съпътства процеса, предлага работната група на експертно ниво да посети Районен съд гр. Пловдив.
11.3. Предлага на ВСС да вземе решение за изпращане на предложение за законодателна промяна до Министъра на правосъдието, а също и до народни представители, във връзка с разрешаване събираемостта на разноските.
11.4. Предложението по т. 11.3  да бъде включено в дневния ред за заседанието на ВСС на 31.10.2013 г.

23.10.2013 г. 		                   		ПРЕДСЕДАТЕЛ
НА КОМИСИЯТА:		     
                               ЮЛИАНА КОЛЕВА

Директор дирекция “Правна”:
    			           Саша Харитонова

Сътрудник на КПВ:
                               Мариана Георгиева